ABU BATUUSA
Mike Sserubogo 35, omutuuze w’e Kakiri mu disitulikiti y’e Wakiso yakutte mukyala we Margaret Makumbe 29, ne Dr. Edrisa Kasozi nga bayingira ekikomera kya dokita.
Sserubogo yategeezezza nti okutuuka okukwatira mukyala we mu bwenzi, aludde ng’amunoonyerezaako oluvannyuma lw’okwekengera nti alina by’akola ebikyamu.
Yagambye nti bwe zaaweze essaawa 1:00 ey’akawungeezi k’Olwomukaaga, mukyala we n’amukubira essimu ng’amutegeeza nga bw’alina ddiiru gy’agenda okukutula mu kabuga k’e Kakiri.
“Essimu yansanze mu tawuni e Kakiri we nkolera. Nagenze okulaba nga mukyala wange alinnya takisi edda e Kampala. Nafunye boda ne ngoberera takisi. Mu maaso eyo, takisi yayimiridde nange ne ngirinnya nga mukyala wange tandaba ne ntuula emabega ye ng’ali mu maaso.
Kyokka obwedda ayogerera ku ssimu nga bw’akola apooyi n’omusajja. Era takisi bwe yatuuse ku kidda e Nabweru, n’avaamu n’esimbula.
Yavuzeeko katono nange ne nvaamu ne nninnya bodaboda ne ngoberera gye yabadde alinnye.
Omukazi yasibidde ku kikomera okuliraana poliisi y’e Gganda. Nagenze okulaba ng’omusajja ali mu mpale ennyimpi avaayo ne beewa ‘haaga’ (okwegwa mu bifuba) ne beekwata ku mikono bayingire ekikomera.
Saabalinze kubulirayo ne mbahhanga!” Sserubogo gwe twasanze yeereega ne Makumbe ku poliisi bwe yanyumizza engeri gye yakuttemu mukyala we.
Yagambye nti Makumbe olwategedde nti bamukutte n’agezaako okudduka kyokka n’amugoba n’amukwata kwe kumutwala ku poliisi y’e Gganda.
Makumbe yasoose kwegaana Sserubogo kyokka oluvannyuma n’akkiriza nti kituufu ono bba.
Yeewozezzaako nti okwenda, abadde akooye okutulugunyizibwa kwa Sserubogo.
Makumbe baamuyingizza akaduukulu ne bamugamba nti ensonga ze zinaakolwako enkeera nga batuuse ku nzikiriziganya ne Sserubogo.
Ofiisa wa poliisi Geoffrey Kagaba, yagambye nti Makumbe baamusuzizza mu kaduukulu okumutangira okutuusibwako obuzibu. Enkeera, Dr. Edrisa Kasozi yalabiddwaako ku poliisi y’e Gganda era yeewozezzaako nti abadde tamanyi nti Makumbe mufumbo.
lua_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn